## Vjerodostojno tumačenje članka 1. Uredbe o potraživanjima prema poduzećima i drugim pravnim osobama s područja Republike Hrvatske oslobođenim akcijama "Bljesak" i "Oluja" ("Narodne novine", broj

### NN 23/1999 (9.3.1999.), Vjerodostojno tumačenje članka 1. Uredbe o potraživanjima prema poduzećima i drugim pravnim osobama s područja Republike Hrvatske oslobođenim akcijama "Bljesak" i "Oluja" ("Narodne novine", broj

# VLADA REPUBLIKE HRVATSKE

Vlada Republike Hrvatske je na sjednici održanoj 25. veljače 1999. godine
dala

## **VJERODOSTOJNO TUMAČENJE**

### **ČLANKA 1. UREDBE O POTRAŽIVANJIMA PREMA PODUZEĆIMA I DRUGIM PRAVNIM OSOBAMA S PODRUČJA REPUBLIKE HRVATSKE OSLOBOĐENIM AKCIJAMA "BLJESAK" I "OLUJA" (Narodne novine, broj 24/96)**

Odredbu članka 1. Uredbe o potraživanjima prema poduzećima i drugim
pravnim osobama s područja Republike Hrvatske oslobođenim akcijama "Bljesak"
i "Oluja" ("Narodne novine", br. 24/96 i 90/96), prema kojoj "Protiv poduzeća
i drugih pravnih osoba čija su sjedišta na područjima Republike Hrvatske
oslobođenim akcijama "Bljesak" i "Oluja", neće se provoditi prinudna naplata
obveza ili uknjižba tereta na imovinu niti se mogu blokirati njihovi žiroračuni
za potraživanja nastala do okupacije područja na kojem se nalazi njihovo
sjedište", i odredbu članka 1. Uredbe o potraživanjima prema poduzećima
i drugim pravnim osobama s područja Republike Hrvatske koja su integrirana
u postupku mirne reintegracije ("Narodne novine", broj 43/98) prema kojoj
"Protiv poduzeća i drugih pravnih osoba čija su sjedišta na područjima
Republike Hrvatske oslobođenim akcijama "Bljesak" i "Oluja" i područjima
istočne Hrvatske koja su integrirana u postupku mirne reintegracije, neće
se provoditi prinudna naplata obveza ili uknjižbe tereta na imovinu niti
se mogu blokirati njihovi žiroračuni za potraživanja nastala do okupacije
područja na kojem se nalazi njihovo sjedište.", treba tumačiti i primjenjivati
u svezi s odredbom članka 1. Zakona o zaštiti poduzeća i drugih pravnih
osoba sa privremeno zaposjednutih područja Republike Hrvatske ("Narodne
novine", broj 9/95) prema kojoj "Protiv poduzeća i drugih pravnih osoba
čija su sjedišta bila na privremeno zaposjednutom području Republike Hrvatske,
a koja su nakon okupacije nastavila sa radom u privremenim sjedištima na
slobodnom području Republike Hrvatske, neće se provoditi prinudna naplata
obveza ili uknjižba tereta na imovinu za potraživanja nastala do okupacije
područja na kojem se nalazilo sjedište dužnika."

To znači da se protiv poduzeća i drugih pravnih osoba čija su sjedišta
bila na okupiranim područjima Republike Hrvatske do časa okupacije, neće
provoditi prinudna naplata obveza ili uknjižba tereta na imovinu niti blokirati
njihovi računi za potraživanja nastala do okupacije područja na kome se
nalazilo njihovo sjedište.

Ne mogu biti u različitom položaju poduzeća i druge pravne osobe koja
su nakon okupacije nastavila s radom u privremenim sjedištima na slobodnom
području Republike Hrvatske od poduzeća koja nisu prenijela sjedište na
slobodno područje Republike Hrvatske, kada se radi o istovrsnim potraživanjima,
nastalim do okupacije, pa se Uredba o potraživanjima prema poduzećima i
drugim pravnim osobama s područja Republike Hrvatske oslobođenim akcijama
"Bljesak" i "Oluja" primjenjuje na ovakova potraživanja bez obzira da li
je poduzeće odnosno druga pravna osoba koja je nastavila s radom u privremenom
sjedištu na slobodnom području Republike Hrvatske i bez obzira da li je
ili nije nakon prestanka okupacije prenijela sjedište na ranije okupirano
područje.

Klasa: 305-01/96-01/01
Urbroj: 5030115-99-2
Zagreb, 25. veljače 1999.

Predsjednik
**mr. Zlatko Mateša,** v.r.

Ostalo, NN 23/1999-491